Ola Kvernberg

Ola Kvernberg (født 16. juni 1981 i Fræna) er en norsk jazzmusiker, multiinstrumentalist og komponist (fiolin). 


== Familie og oppvekst ==
Han er sønn av musikerne Liv Rypdal Kvernberg og Torbjørn Kvernberg, og bror til musikerne Kari Kvernberg Dajani og Jorun Marie Kvernberg, og barnebarn til spellemann, fiolinist og folkemusikkomponist Peter L. Rypdal. Kvernberg studerte klassisk fiolin fra han var ni år gammel.Han begynte å spille folkemusikk i ung alder, og ble klassisk skolert på den kommunale musikkskolen. Han deltok på en plateutgivelse med gammeldansorkesteret Flyskrekk fra Bud i 1995. To år etter, da han var seksten, begynte han å spille jazz, og ble utdannet ved Jazzlinja (NTNU).


== Stringswing med Hot Club de Norvège ==
Kvernberg møtte Hot Club de Norvège i 2000 på den årlige Djangofestivalen i Oslo.  Dette avstedkom plateutgivelsen Hot Club de Norvege presenting Ola Kvernberg & Jimmy Rosenberg (2000), soloutgivelsen Ola Kvernberg (2001), samt medvirkning på Angelo is back in town med Angelo Debarre (2001), som han også spilte med på Djangofestivalen i januar 2002. I april 2002 var Kvernberg solist på Jon Larsens jazz-symfoni White Night Stories, sammen med Hot Club de Norvège og Tromsø Symfoniorkester, og to plateinnspillinger med dette prosjektet.


== Egne prosjekter ==
Ola Kvernberg Trio startet opprinnelig med bassist Steinar Raknes bass og gitarist Doug Raney i 2003, de utgav albumet Cats & Doug på Hot Club Records, 2002. 
Trommeslager Håkon Mjåset Johansen erstattet Raney i 2003. Trommeslager Erik Nylander erstattet Johansen i 2005 i oppsetningen med Ebou Seckas Wolloff Experience 
(Moldejazz 2005) og bandet har senere utgitt tre plater; Night Driver (Jazzland, 2006), Folk (2009) og Northern Tapes (2013.)
I 2009 ble trioen utpekt som NTNU-jazzambassadør, en tittel som årlig tildeles en jazzartist eller -gruppe som på en fremragende måte fungerer som ambassadør for NTNU og jazzmiljøet i Trondheim.Kvernberg Trio spilte på Maihaugen under Bjørnstjerne Bjørnsons 100-årsjubileum i 2010.Han ga ut albumet Steamdome II: The Hypogean i 2021. For albumet vant han Spellemannprisen 2021 i klassen aternativ pop/rock og var i tillegg nominert i klassen årets utgivelse.


== Komponist ==
Bestillingsverket Liarbird til Moldejazz 2010 ble utgitt og brakte ham Spellemannprisen 2011 i klassen jazz. Ola Kvernberg har komponert og produsert musikk til filmene Nord (2009), danske Eksperimentet (2010), Jag Etter Vind (2013) og dokumentaren Two Raging Grannies (2013), i tillegg til kortfilmen Alien Repair Guy samt noe TV-reklame (bl.a. Byggern Lekende Lett - 2009) . Kvernberg ble nominert til Amandaprisen 2009 for musikken til Nord, og vant Amandaprisen 2013 og Kanonprisen 2013 for beste filmmusikk til Jag Etter Vind i 2013. Han ble nominert til Spellemannprisen 2014 i klassen jazz for albumet Mechanical Fair.


== Andre samarbeid ==
Han spilte med Niels-Henning Ørsted Pedersen og Philip Catherine på Moldejazz 2004, samt medvirker i Ingebrigt Håker Flaten Quintet, i trioen Gammalgrass med Stian Carstensen og Ole Morten Vågan, i «The Scarlatti Ensemble» med Kim Myhr, Eirik Hegdal og Marianne Baudouin Lie. i Grand General med Kenneth Kapstad, Trond Frønes, Even Helte Hermansen og Erlend Slettevoll, i Maria Kannegaard Ensemble med Ståle Storløkken, Thomas Strønen, Ole Morten Vågan og Maria Kannegaard, samt som assosiert medlem i Trondheim Jazzorkester ved flere anledninger siden 2003, bl.a. i oppsetningene med Joshua Redman, samt med Erlend Skomsvoll / Pat Metheny, i Motorpsychos Death Defying Unicorn, på Farmers Market Surfin USSR (2009) og Slav to the Rythm (2013).


== Utgivelser ==

Ola Kvernberg, Violin (Hot Club Records, 2001)
Ola Kvernberg Trio, Cats & Doug (Hot Club Records, 2002). Med gitaristen Doug Raney
Ola Kvernberg Trio, Night driver (Jazzland, 2006). Egne komposisjoner.
Ola Kvernberg Trio, Folk (2009)
Ola Kvernberg Trio, Northern Tapes (2013)
Ola Kvernberg, Liarbird (2010). Bestillingsverket, live fra Moldejazz 2010. Med Bergmund Waal Skaslien bratsj, Eirik Hegdal sax, Mathias Eick trompet, Håkon Kornstad sax, Ingebrigt Håker Flaten og Ole Morten Vågan bass, samt Erik Nylander og Torstein Lofthus trommer
Grand General, Grand General (Rune Grammofon, 2013)
Ola Kvernberg, Mechanical Fair (2014). Med TrondheimSolistene
Ola Kvernberg, Steamdome (2017).
Ola Kvernberg, Steamdome II: The Hypogean (2021). 


== Priser og utmerkelser ==
Nominert til Amandaprisen 2009 i klassen beste musikk for Nord
Spellemannprisen 2011 i klassen jazz for Liarbird
DnB-prisen under Kongsberg Jazzfestival 2012
Kanonprisen 2013 i klassen beste filmmusikk for filmen Jag etter vind
Amandaprisen 2013 i klassen beste musikk for filmen Jag etter vind
Nominert til Spellemannprisen 2014 i klassen jazz for The Mechanical Fair
Nominert til Kanonprisen 2014 i klassen beste filmmusikk for Opprørske oldemødre
Nominert til Kanonprisen 2015 i klassen beste filmmusikk for Staying Alive
2017: Første mottager av Trondheim kommunes bykunstnerstipend på kr. 200 000.
Nominert til Spellemannprisen 2017 i åpen klasse for Steamdome
Bendiksenprisen 2018
Han er portrettert i Stein Kagges bok Fra Satchmo til Ola Kvernberg (2001)
Edvard-prisen 2018 i åpen klasse for Steamdome
Guldbaggen 2020 i klassen beste filmmusikk for Only the Devil Lives without Hope, en nordisk film regissert av Magnus Gertten
Gammleng-prisen 2021 i klassen jazz
Spellemannprisen 2021 i klassen alternativ pop/rock for Steamdome II: The Hypogean
Nominert til Spellemannprisen 2021 i klassen årets utgivelse for Steamdome II: The Hypogean


== Referanser ==


== Eksterne lenker ==
(en) Ola Kvernberg – kategori av bilder, video eller lyd på Commons 
(en) Ola Kvernberg på Internet Movie Database 
(no) Ola Kvernberg hos Sceneweb 
(da) Ola Kvernberg på Filmdatabasen 
(en) Ola Kvernberg hos The Movie Database 
(en) Ola Kvernberg på Discogs 
(en) Ola Kvernberg på MusicBrainz 
(en) Ola Kvernberg på Songkick 
(en) Ola Kvernberg på AllMusic 
Ola Kvernberg på Twitter 
Ola Kvernberg på Facebook 
(en) Ola Kvernberg på Instagram 
(en) myspace.com/olakvernberg
(no) Biografi fra Jazzbasen.
(no) Diskografi fra Jazzbasen.